Polonia este pe cale să devină a şasea ţară membră a Uniunii Europene care legalizează folosirea marijuanei în scop medical. Parlamentarii polonezi au votat o lege care permite utilizarea acestui drog, doar în anumite circumstanţe.

Proiectul mai trebuie să fie aprobat de Senat şi de preşedintele ţării, pentru a intra în vigoare. Dacă acest lucru se va întâmpla, nu va fi totuşi permisă şi cultivarea plantei.

Uruguay a fost prima ţară din lume care a legalizat marijuana în scop medical. Decizii similare au mai luat 23 de state americane şi 5 europene: Cehia, Finlanda, Olanda, Portugalia şi Spania.